Broj: 711-I-1436-M-257/22-02-17

Zagreb, 13. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Jure Brižića,** **općinskog načelnika Općine Preko,** za davanjem mišljenja Povjerenstva,na 171. sjednici održanoj dana 13. svibnja 2022.g. daje sljedeće

**MIŠLJENJE**

**S obzirom da je Povjerenstvo Smjernicom od 31. siječnja 2022. te Dopunom Smjernice od 12. travnja 2022. ukazalo obveznicima iz članka 3. ZSSI/21-a, koji temeljem ugovora o radu ili drugog akta iz radnog odnosa obnašaju javnu dužnost, što se smatra nedopuštenom dodatnom naknadom iz članka 7. točke d) navedenog Zakona, odnosno koje primitke mogu ostvarivati, ista se ne odnosi na obveznika Juru Brižića, općinskog načelnika Općine Preko, koji dužnost obnaša temeljem rezultata provedenih lokalnih izbora.**

 Obrazloženje

Zahtjev za davanjem mišljenja Povjerenstva podnio je Jure Brižić, općinski načelnik Općine Preko. U knjigama ulazne pošte Povjerenstva zahtjev je zaprimljen 6. svibnja 2022. pod poslovnim brojem 711-U-4785-M-257/22-01-3, povodom kojeg se vodi predmet broj M-257/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Jure Brižić, povodom obnašanja dužnosti općinskog načelnika Općine Preko dužan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da traži mišljenje Povjerenstvo vezano za Smjernicu od 31. siječnja 2022. te Dopunu Smjernice 12. travnja 2022. o zabrani primitka dodatnih naknada.

Naime, obveznik navodi da je u istima navedeno da osobe koje obnašaju javnu dužnost nemaju pravo naplaćene troškove sistematskog zdravstvenog pregleda, ali da imaju pravo na plaćanje premija osiguranja od menadžerske odgovornosti. Ističe da trošak zdravstvenog osiguranja, koji uključuje i sistematski zdravstveni pregled, iznosi 1.260,00 kn godišnje, te da plaćanje osiguranja od menadžerske odgovornosti iznosi 35.850,00 kn godišnje, slijedom čega napominje da mu se čini nelogičnim primiti uplatu premije osiguranja od menadžerske odgovornosti, jer se radi o puno većem novčanom iznosu od ukupnog iznosa drugih nedozvoljenih primitaka (regresa, božićnice), ali i troškova sistematskog zdravstvenog pregleda.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo je dana 31. siječnja 2022. dalo Smjernicu Broj: 711-I-134-R-34/22-01-17, kojom je ukazano obveznicima navedenima u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, da ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti, sukladno članku 7. točci d) ZSSI/21-a.

Nadalje, Povjerenstvo je Dopunom Smjernice Broj: 711-I-518-R-34/22-02-17 od 12. travnja 2022. ukazalo navedenim obveznicima koji se primici ne smatraju zabranjenim dodatnim naknadama, jer se radi o naknadi stvarnih troškova te drugim dopuštenim primicima koje obveznici mogu primiti uz plaću.

Navedenu Smjernicu te Dopunu Smjernice doneseni su povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021., i to u odnosu na obveznike navedene u članku 3. ZSSI/21-a, koji temeljem ugovora o radu ili drugog ugovora iz radnog odnosa obnašaju javnu dužnost, a prilikom razmatranja što se smatra dodatnom naknadom Povjerenstvo se nije rukovodilo visinom isplate koja se isplaćuje, već predstavlja li neki primitak drugu naknadu koji se isplaćuje uz primanje plaće za obnašanje javne dužnosti.

S obzirom da obveznici iz članka 3. stavka 1. podstavka 34. ZSSI/21-a dužnost obnašaju temeljem konačnih rezultata provedenih lokalnih izbora, iste se Smjernice ne odnose na njih.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Jure Brižić, elektronička dostava
2. Objava na internetskoj stranici Povjerenstva
3. Pismohrana